ኤጀንሲው ከ978 ሚሊየን ብር በላይ የጡረታ መዋጮ ሰበሰበ
 – የፌዴራል የግል ድርጅቶች ሠራተኞች ማህበራዊ ዋስትና ኤጀንሲ በዘንድሮው በጀት ዓመት ስድስት ወራት ከ978 ሚሊየን ብር በላይ የጡረታ መዋጮ መሰበሰቡን አስታወቀ።የኤጀንሲው የኮሙኒኬሽን ዳይሬክተር አቶ ተስፋዬ ጋሻው ለዋልታ እንደገለጹት በስድስት ወራት ውስጥ 978,241,523 ነጥብ 63 ሚሊዮን ብር ተሰብስቧል፡፡የጡረታ መዋጮው የተሰበሰበው በዋናው መስሪያ ቤት ፤ በአዲስ አበባ ቅርንጫፍ ጽህፈት ቤቶች እንዲሁም በዘጠኙ ሪጅኖችና በስራቸው በሚገኙ  ቅርንጫፍ ጽህፈት ቤቶች እንደሆነ ዳይሬክተሩ ገልጸዋል።በስድስት ወራት  ውስጥ በአጠቃላይ ለመሰበሰብ ታቅዶ የነበረው የጡረታ መዋጮ 750 ሚሊየን ብር እንደነበር ነው አቶ ተስፋዬ ያስታወሱት።በስድስት ወራቱ 10 ሺ 161 ድርጅቶችና 92 ሺ 36 ሰራተኞች የማህበራዊ ዋስትና ፕሮግራም ተጠቃሚ ለመሆን እንደተመዘገቡ መናገራቸውንም ዋልታ ኢንፎርሜሽን ማዕከል ዘግቧል።